b'\n_START_ARTICLE_\nMalas (sala)\n_START_PARAGRAPH_\nMalas (\xc5\xa1kot. g\xc4\x97l. An t-Eilean Muileach) yra antra pagal dyd\xc4\xaf Vidini\xc5\xb3 Hebrid\xc5\xb3 sala (po Skajaus) \xc4\xaf vakarus nuo \xc5\xa0kotijos. Ji priklauso Argailo ir Bjuto. Malo plotas yra 875,35\xc2\xa0km\xc2\xb2, tai ketvirta pagal dyd\xc4\xaf \xc5\xa0kotijos ir Did\xc5\xbeiosios Britanijos sala. 2011\xc2\xa0m. saloje gyveno 2 800 \xc5\xbemoni\xc5\xb3. Male vasar\xc4\x85 apsilanko daug turist\xc5\xb3. Dauguma gyventoj\xc5\xb3 yra Tobermoryje, salos sostin\xc4\x97je.\n_START_SECTION_\nIstorija\n_START_PARAGRAPH_\nManoma, kad 6000\xc2\xa0m. pr. m. e. Malas nebuvo gyvenamas. Bronzos am\xc5\xbeiaus gyventojai stat\xc4\x97 menhyrus, brochus, akmen\xc5\xb3 ratus. 600\xc2\xa0m. pr. m. e.\xe2\x80\x93400\xc2\xa0m. gele\xc5\xbeies am\xc5\xbeiaus gyventojai stat\xc4\x97 tvirtoves. Krik\xc5\xa1\xc4\x8dionyb\xc4\x97 prasid\xc4\x97jo VI a., kai, tikima, 563\xc2\xa0m. \xc5\xa0v. Kolumba prad\xc4\x97jo platinti krik\xc5\xa1\xc4\x8dionyb\xc4\x99 \xc5\xa0iaur\xc4\x97s Britanijoje. Jis atvyk\xc4\x99s i\xc5\xa1 Airijos Jonos saloje prie Malo \xc4\xafk\xc5\xabr\xc4\x97 vienuolyn\xc4\x85. XIV a. Malas priklaus\xc4\x97 Sal\xc5\xb3 lordui, o 1493\xc2\xa0m. atiteko Maklyn\xc5\xb3 klanui, o 1681\xc2\xa0m. Kampbelams._NEWLINE_Legenda teigia, kad Tobermorio \xc4\xaflankoje paskend\xc4\x99s ispan\xc5\xb3 galeonas, pilnas aukso. Yra duomen\xc5\xb3, kad \xc4\x8dia 1588\xc2\xa0m. b\xc4\x97gdama nuo angl\xc5\xb3 buvo sustojusi Florencia i\xc5\xa1 Ispan\xc5\xb3 armados. Kiti teigia, kad tai buvo San Juan de Baptista. Nepaisant nuo XVII a. vidurio iki XX a. pabaigos trukusi\xc5\xb3 paie\xc5\xa1k\xc5\xb3 \xc4\xaflankoje nieko rimto nerasta._NEWLINE_Po kaln\xc5\xb3 valymo XVIII\xe2\x80\x93XIX a. saloje i\xc5\xa1 10 t\xc5\xabkst. liko tik 3 t\xc5\xabkst. gyventoj\xc5\xb3._NEWLINE_Per Antr\xc4\x85 pasaulin\xc4\xaf kar\xc4\x85 visa sala tapo ribojamo jud\xc4\x97jimo sala, o Tobermoris\xc2\xa0\xe2\x80\x93 karine baze. Salai tuo metu vadovavo komandoras seras Gilbertas Stefensonas, kuris d\xc4\x97l prastos savitvardos ir grie\xc5\xbetos disciplinos vadinamas Tobermorio teroru. 911 laiv\xc5\xb3 pasinaudojo Tobermoriu 1940\xe2\x80\x9345\xc2\xa0m._NEWLINE_Saloje yra Duarto ir Toros\xc4\x97jaus pilys.'